ġimgħat ilu, waqt l-udjenza li l-Papa jagħmel kull nhar ta' Erbgħa fi Pjazza San Pietru Ruma, deher daqxejn ta' tfajjel liebes ta' Papa. Kien il-karnival u n-nanna taċ- ċkejken Daniele De Sanctis, tifel ta' dsatax-il xahar, ħietitlu kostum ta' Papa u ommu ħaditu fil-pjazza għall-udjenza sabiex ikun jista' jara l-Papa. Ġara li mhux biss ra l-Papa imma anke l-Papa rah u ħadu f' idejh u biesu. Kien hemm min laqqan lil dal-qrempuċu 'Pontifex Minimus' – il-Papa żgħir. Dan il-fatt fakkarni fi ċkuniti. Madwar erbgħin sena ilu niftakar xi tfal kienu jitlibbsu ta' soru jew ta' patri. Kienet tkun wegħda ma' Santa Rita jekk tkun tifla jew ma' Sant' Antnin jekk ikun tifel. Ovvjament il-wegħda kienet issir mill-ġenituri li jwegħdu li għal ċertu żmien ilibbsu lill-binthom jew lill-binhom bħall-qaddisin kemm-il darba jaqilgħu l-grazzja. Jien għandi idea vaga ta' din il-ħaġa imma snin qabel qiegħed insemmi jiena din kienet ħaġa aktar komuni. Kilin fil-ktieb tiegħu Fuq l-għajn ta' San Bastjan isemmiha dil-ħaġa u f'edizzjoni tal-ktieb hemm ritratt tiegħu liebes ta' patri Franġiskan. Li tlibbes tifel jew tifla xi lbies reliġjuż, anke jekk fi żmien il-karnival, hija aċċettata tista' tgħid minn kulħadd, imma li bniedem adult jilbes ilbies reliġjuż, militari jew ġuridiku fi żmien il-karnival jew fi kwalunkwe żmien ieħor hija ħaġa illegali. Minkejja l-liġi xorta nsibu lil min fir-renju tal-bluha jilbes dan l-ilbies. Din is-sena rajt riklam ta' ħanut Malti li fil-karnival ibiegħ il-kostumi tal-adulti u fost il-kostumi kellu wkoll suttani għal min ried jilbes ta' saċerdot. Tiskanta kif hawn saċerdoti Maltin joqgħodu jmorru għand ta' Ruma biex jordnaw suttana! Minix ser nidħol fil-morali ta' dil-ħaġa, kulħadd għandu dritt jaħseb hu. Żġur li ħadd ma tkaża biċ-ċkejken Daniele f'Ruma, imma kieku minflok 19-il xahar kellu 19-il sena l-istorja kienet tkun xort' oħra. Logħob bil-knisja Minbarra l-ilbies reliġjuż b'wegħda, f' pajjiżna kien komuni l-logħob bil-knisja mit-tfal subien. Kienu bosta dawk it-tfal li kien ikollhom l-altar jew il-knisja tagħhom fid-dar u jibdlu u jżejnu u jarmaw daqs li kieku kien ikollhom l-ikbar bażilka. Kien żmien ieħor fejn it-tfal ma kellhomx logħob ta' teknoloġija li tieħdok il bogħod mir-realtà imma kellhom logħob li jimita il-ħajja ta' kuljum. Illum għad hawn min għandu dan id-delizzju imma żgur mhux daqs qabel. U aktar logħob Hemm imbgħad minn jilgħab logħob ieħor. Qiegħed nirreferi għal dawk il-kbar li tarahom kuljum f' xi knisja, jgħinu, jarmaw, jorganizzaw u x' naf jien. Dawn it-talin jimlew il-paġna ta' tagħhom b' ritratti ta' madonni u sanġużeppijiet u qaddisin oħra, imbagħad ikunu minn tal-ewwel biex ixerdu xi kitba antiklerikali li spiss naraw fuq dan is- . Kif jista' dak li jkun ma jiftakarx fil-qawl Malti: Min ma jħobbx il-kelb ma jħobbx lil sidu. Tispiċċa biex tgħid li nies bħal dawn ikunu kibru imma baqgħu jilgħabu bil-Knisja, l-unika differenza hi le meta kienu tfal kienu jilgħabu bil-knisja u issa kbar jilgħabu bil-Knisja, bil-"K" kbira. Ma rridx ninftiehem li l-Knisja ma taċċettax kritika, anzi l-kritika u aktar u aktar l-awtokritika tista' ssaħħaħ il-Knisja ta' Kristu imma hemm min jikkritika biex iweġġa' u mhux għax tabilħaqq iħobb id-dagħjsa ta' Pietru. Il-kritika hija l-istess bħall-kostumi tal-karinival, l-istess kostum jista jintlibes b'sens ta' ammirazzjoni, bħal fil-każ ta' Daniele, il-Pontifex Minimus jew inkella b'sens ta' disprezz minn persuna kbira. dan l-artiklu deher f' In-Nazzjon 29 ta' Marzu 2014
Pontifex Minimus